R5dwMg/zh-wiki-yue-long huggingface dataset:
早期佢同飾演'弗蘭克叔叔' 既波滕扎喺一個名為 'Security Night Live'既節目度一齊演出。羅德里格斯好快就開始喺節目入面表演短劇，佢既第一個角色係扮演米高積遜既西班牙藉廚師。佢唔純正既英文加上和善既外表再加上佢既好表現，令佢得到另一個配角角色。
羅德里格斯最標誌性既節目係'Guillermo's Hollywood Roundup'，喺節目裡面，佢著住牛仔服裝，扮曬野咁發住牛仔繩索，恥笑當時一d熱門既娛樂新聞。另外，佢會企喺由'West Coast Customs'製作，印有'Guillermobile'既單層巴士隔離，由金梅爾問佢關於小道雜誌提到既故事或者煲水新聞既問題，而羅德里格斯就以幽默有趣而又內容錯誤既方式去回答。
羅德里格斯亦經常會去採訪名人，佢會用幽默既互動方式去採訪對方，但係其實被採訪既人根本唔知佢係邊個。喺2015年NBA總決賽果陣，佢喺場邊向熱緊身既勒邦占士大叫，希望對方注意到自己，但占士完全唔理佢。而佢更加喺往後一路計住自己到底叫左占士幾多次，占士先向佢打招乎。
千年蟲，程式出錯一種，電腦程式因為當初慳位，搞錯2000年後日期，後果可以非常嚴重。蟲翻自英文個bug字，原指有隻蛾飛入電腦而計錯數，及後泛指程式出錯。千年蟲就為Millennium bug嘅對譯。亦有二千年問題個叫法。
早期電腦記憶體同磁帶磁碟，都好鬼貴，為咗慳位，只係用兩個數字位記年份，譬如1999年係「99」，咁2000年就會變咗做「00」或者「100」，有機會搞錯係1900年或者19100年，分分鐘令到程式行唔到，或者計到錯晒。
呢個問題最先喺1960年被發現，因為電腦喺1946年發明兼喺1950年代開始喺美國部份行業應用。嗰時電腦啲儲存介質要好多錢先至買到，啲企業為咗慳成本而用咗㞘窿卡。而程序員格麗絲·梅莉·賀伯喺馬克一號入面設計咗用六位制嘅方式嘅方式嚟傳播，重俾COBOL喺1963年標準化咗。
後嚟因為電腦技術發展得好快，儲存器嘅價錢降低咗好多，而六位制嘅方式一直成為咗歷史遺留問題。結果喺1990年年代尾陸續發現咗喺2000年時，日曆出現「掉頭返到1900年」嘅錯誤。嗰時由於全球各地啲政府同企業都用緊嵌入式系統，所以引起咗佢哋關注2000年時，電腦會唔會出現大規模故障。
喺2013年創辦人楊振源接受訪問嘅時候話自己公司唔用代言人，話節省廣告費可降低產品定價，但近年就用咗一啲無綫藝人去做宣傳，仲贊助林盛斌喺2021年12月嘅Talk Show。另外，楊振源近年因為同陳庭欣、陳潔玲等女藝人嘅感情關係，有啲事會得到傳媒一啲嘅關注。
2021年11月，彩豐行因為起用無綫旗下藝人炎明熹賣廣告，結果被一啲無綫電視嘅批評者喺彩豐行嘅Facebook專頁以『派嬲』嘅形式表示不滿。有炎明熹嘅支持者嘗試以讚好彩豐行嘅專頁作回應，但彩豐行就被揭發當中有啲Like係來自東南亞同阿拉伯地區，被指控係買入虛假讚好。
新竹站喺臺灣新竹市東區。係臺灣鐵路管理局縱貫線、內灣線同六家線嘅鐵路車站，內灣線同六家線以呢個站為折返點。新竹站係劉銘傳鐵路嘅終點。日治時期時將原有路線部分改線，並計畫向南興建縱貫鐵路，同時將新竹站改建為木造站房。
1990年，為徂舉辦第一屆女子足球世界杯，佛山市政府決定將當時祖廟路同人民路交界處嗰座球場改建成一座符合國際標準嘅體育場。新廣場喺1991年10月竣工，之後唔單止舉辦徂第一屆女子足球世界杯嘅賽事，重舉辦徂好多其他賽事、演唱會同活動。
梁山山，花名山山，係中國大陸嘅男歌手，廣東廣州人，2014年喺動感新聲歌唱大賽攞咗佛山地區總冠軍而出道，期間去過珠江頻道同埋廣東南方衛視先後拍過《外來媳婦本地郎》同《暖男老爸喜洋洋》呢啲片。佢亦做過廣東電台嘅《天生快活人》、廣州電視台綜合頻道嘅《搵食珠三角》、廣東南方衛視嘅《FUN尚薈》節目做過主持嘉賓。
誠信女子大學係一所位於韓國首爾嘅私立女子大學，由李淑鍾喺1936年創立。喺20世紀60年代同70年代，誠信女子大學係一所師範學院。去到80年代，誠信女子大學轉型為綜合大學。而家誠信女子大學轄下有10個學院同5個研究生院，學生有約12000名。
安倍為咗確保要有參議院三成二嘅席數嚟修改憲法，曾經諗過解散眾議院，可以參眾兩院響同一日舉行選舉，提高選舉名氣同拉高投票率，而且執政黨入面有人認為，如果實行響同一日選舉，會好易分裂在野黨之間嘅合作，而贏出選舉。
9月17號，日本放送協會引述政府消息人士報道，首相安倍晉三有意響9月28號臨時國會會期開始嗰陣，宣布解散眾議院，提前響10月國會新會期開始之前舉行大選。安倍已經同執政聯盟嘅公明黨黨魁山口那津男講過呢嗰諗法，預料兩個人會響18號會再傾。
而共同網報道，自民同公明黨目前係諗響10月22又或者29號舉行大選，不過考慮到美國總統特朗普可能會響11月初訪問中日韓，所以亦有傳媒推測，大選或者會留返響特朗普訪問完日本之後先舉行。因為安倍之前捲入以低價出售國有土地，幫朋友開學校嘅風波，民望一度跌到唔夠三成，加上自民黨響7月東京都議會選舉慘敗畀東京都知事，小池百合子領導嘅都民第一之會令到安倍嘅執政地位受到威脅。
不過近排朝鮮半島局勢緊張，8月先啱啱改組完內閣嘅安倍，響應對北韓問題嘅態度強硬，令到政府支持率回升到四成左右，加上響在野民進黨內部出現退黨潮陷入混亂。有分析認為，安倍希望趁住提前大選進一步鞏固領導地位，一方面有利推行應對北韓之類嘅重要政策，同時亦為自民黨嘅修憲計劃鋪路。
而民進黨黨魁前原誠司批評安倍為咗明哲保身，響朝鮮半勢局勢唔穩嘅時候試圖製造政治空白期，係棄國民安全於不顧。而自民黨代理幹事長萩生田光一就話，首相有權解散國會，佢亦會遵從安倍嘅決定，但係安倍必須要同國民講明點樣應對北韓威脅之類嘅問題。
9月28號，日本首相安倍晉三在臨時內閣會議中簽署文件確認解散國會後，由眾議院議長大島理森在臨時國會會議上宣布這個消息，重計劃提前響10月22號舉行大選，佢期望佢領導嘅自民黨聯同執政聯盟入面嘅公明黨，攞到過半數嘅二百三十三個議席，爭取選民支持佢應對北韓採取嘅施壓行動同經濟措施。
重提出響2019年10月，將消費稅由百分之八提高到百分之十，將稅收入面嘅二萬億日園改用響育兒嘅支援措施到。在野黨唔妥佢響臨時國會會議一召開就宣布有關決定，意圖掩色佢捲入嘅森友學園同加計學園醜聞，缺席會議抗議安倍計劃提前大選。
10月10號，為期十二日嘅日本眾議院選戰正式開始，今屆選舉各黨派合共派出超過一千一百八十人競逐眾議院四百六十五個議席，係日本修法將廿二歲先畀投票下降到十八歲之後第一次舉行嘅全國性選舉，預計各個政黨候選人拉票時會就修憲、增加消費稅，同埋應對北韓威脅等議題爭取支持。
領導民進黨嘅前原誠司響今屆選舉打算同希望之黨合併，民進黨唔會派出任何人參與呢場選舉，但後來小池百合子話要審查民進黨派過嚟候選人同希望之黨政見係唔係一樣先接收，搞到剩底一班黨內自由派嘅議員被迫出走，以支野幸男為首組成立憲民主黨重新出發，剩底嘅唔肯入希望之黨又唔肯入立憲民主黨嘅議員以獨立人士身份參選，即係今屆民進黨分裂成三組人參選。
」演講結束之後，想要同佢握手同影相嘅人將佢團團包圍。響東京十八區參選嘅菅直人一直以來都同自民黨嘅土屋正忠展開激烈競爭。而佢響做任首相嗰陣響東日本大地震嘅應對措施至今都受到批評。響46、47屆嘅單議席選區入面菅直人都係輸咗，最後要響政黨票比例代表到先復活贏出。
10月22號，日本全國四萬幾個票站響當地朝早七點開放，民眾陸續去票站投票，由於超強颱風蘭恩正趨向日本，預料廣泛地區天氣惡劣，沖繩等地落大雨，可能影響投票率，部分票站響21號提早開放投票，所以部分選民已經提前投咗票。
9月28號，每日新聞社最新民意調查話，只有兩成六嘅被訪者支持安倍噉樣做，或者會打擊自民黨嘅選情。而且東京都知事小池百合子嘅希望之黨來勢洶洶，每日新聞社另一項調查話，自民黨嘅支持率係兩成九，但成立只有一日嘅希望之黨支持率已經超越其他在野黨，一下就有一成八，跳升第二。
重有報道話，自民黨總部開始憂慮，按而家嘅發展趨勢東京選區入面所有自民黨眾議院議員將會面臨敗選。民進黨黨魁前原誠司正響到推動黨入面嘅眾議員作為希望之黨嘅候選人參選。共同社報道，前原正考重同希望之黨達成事實上合併嘅方案，在野黨重組嘅走向或者會成為選戰造成影響。
10月15到17號，日本共同社進行電話調查，訪問大約十二萬個選民。結果係首相安倍晉三領導嘅自民黨選情一支獨秀，預計可以攞到二百八十個眾議院議席。雖然比目前少，但係連埋公明黨嘅議席，兩黨有望攞到三分之二即係大約三百十一個議席。
東京都知事小池百合子嘅希望之黨，預料只係攞到五十席，比最初預計嘅少。反而由前內閣官房長官枝野幸男成立嘅立憲民主黨異軍突起，預計攞到議席同希望之黨差唔多。不過亦有調查話，重有四成被訪者重未決定支持邊個政黨。
眾議院嘅全部四百六十五個議席當中，首相安倍晉三領導嘅自民黨贏到281席，加埋追加公認3人同盟友公明黨嘅29席，合共攞到313席，意味著執政聯盟仍然守得住三分之二嘅修憲門檻。至於東京都知事小池百合子領導嘅希望之黨就受到挫敗，議席跌咗7席。
小池旗下嘅頭馬若狹勝同福田峰之都落馬，票數甚至唔夠當區嘅立憲民主黨候選人高。希望之黨喺根據地東京都只係贏到1席。另外希望之黨盟友日本維新會跌3席。而立憲民主黨就大勝，議席由15席躍升到55席，比之前嘅民調預測仲要高，並且取代希望之黨做第一大反對黨。
有分析認為，響7月東京都議會選舉，代表都民第一之會出選嘅五十個候選人入面，幾乎所有人都攞到議席，至於面對黨員相繼退黨嘅民進黨派出廿三人出選，最終只係攞到五席。帶着呢張「成績表」出戰呢屆眾議院選舉，選情自然唔被睇好，所以民進黨希望借住「小池旋風」，合力推倒安倍政權。
不過，民進黨內部響同希望之黨合作參選嘅問題上存在分歧，主張擺脫政治枷鎖、建立寬容改革保守政黨嘅希望之黨支持安保法同修改憲法，同民進黨入面反對修憲嘅自由派理念有唔同。民進黨入面亦有聲音，批評黨魁前原誠司響希望之黨重未公布具體政綱前，就急住同小池靠攏。
希望之黨響全國推舉超過200個參選人，但係都有分析話，即使全部人都贏出，但係都攞唔到眾議院過半議席，要同其他在野黨籌組政府。而代表希望之黨出選嘅民進黨黨員，如果最後成功贏出，之後嘅黨籍問題亦未有共識，所以分析認為前原嘅計劃可能太過理想。
結果，原本屬於民進黨嘅黨員分裂成三派。首先係加入希望之黨陣營嘅保守派，就好似細野豪志、階猛等，而屬於自由派嘅黨員就創立立憲民主黨，前內閣官房長官枝野幸男係黨主席，前首相菅直人都有加入。最後就係一班「殘留派」，佢哋選擇唔用政黨名義出選，做獨立候選人，民進黨黨魁前原誠司同前首相野田佳彥都係「殘留派」大員。
民調話執政自民黨同公明黨加埋可以攞到三分之二席位。東京都知事小池百合子領導嘅希望之黨原本氣勢如虹，但係支持度已經大不如前，加埋同其他在野黨混戰，未必攞到預期成績。分析話，其中一個原因係小池百合子響修憲同安保議題上，同安倍諗法一樣，選民睇唔出有咩分別。
加埋安倍強硬回應北韓核導彈威脅，幫執政聯盟贏返唔少支持。另一方面，連同希望之黨同立憲民主黨在內嘅在野勢力響多個選區，都呈現混戰狀態。除咗一啲在野同執政聯盟各自只有一人對戰嘅選區之外，自民黨響其他選區都保持住明顯優勢，好大機會繼續執政。
今次眾議院改選，被視為係選民對安倍執政五年嘅信任投票。一如外界所料，自民黨大獲全勝攞到壓倒性勝利，繼續成為眾議院最大黨。安倍認為，結果反映選民支持佢嘅政策，佢會以謙卑嘅心面對。至於修憲問題，佢希望能得到民眾廣泛理解。
香港珠寶小姐係香港選美活動，由香港珠寶製造業廠商會搞，目的係搵人宣傳香港嘅珠寶設計。頭一屆比賽響2010年搞，由2011年開始改做每兩年一次，評審嚟自香港貿易發展局珠寶業諮詢委員會、香港中華廠商聯合會同其他業界人士。
受社會運動影響，原定2019年舉辦嘅香港珠寶小姐競選宣佈取消。之後受疫情影響，原定2021年舉辦嘅香港珠寶小姐競選亦未有舉辦。到2023年即使疫情完結，香港珠寶小姐競選亦再一次冇復辦，代表已經無限期停辦。
分兩區，模型車場，英文叫Model Car Play Area，同寵物公園，英文叫Pet Garden。模型車場，有模型車跑道長二十六米，看台有二十個位，開朝九晚十。狗公園兼寵物公園，有寵物廁所同公園長椅，開朝七時晚上十一時。
巨食白血球係一種喺生物組織入面嘅白血球同吞噬細胞，係單核白血球成熟咗之後嘅細胞。喺脊椎動物入面，巨食白血球會對死咗嘅細胞、細胞殘片同埋病原體做吞噬作用，而且激活淋巴球或者其他免疫細胞，加快佢哋對病原體作出反應嘅時間。
尊曉治係美國導演、編劇兼製片人。佢嚮密歇根州出世，出道初時係棟篤笑兼廣告編劇，1970年代開始做荷李活電影寫手，作品包括《摩登西遊記》喜劇系列，佢擅長寫青春片。尊曉治寫年輕人性格鮮明，思想獨立，對成人世界見解獨特，追求自我。
1999年底，佢辭去德勤環球高科技及電訊總監一職，2000年佢同從事電訊業嘅中學同學陳甘泉等人一齊成立創奇思公司，專注開發手機應用程式。首個項目係一個專為中五會考生提供放榜資訊，並透過SMS通知學生全港學校中六預科剩餘學位嘅服務。
佢係香港親中派人士，有份參與親中派組織團結香港基金，同埋香港貿發局一帶一路及大灣區委員會等組織。2016年香港立法會選舉，佢亦有份為資訊科技界親中派候選人楊全盛助選。2018年佢獲行政長官林鄭月娥委任為港大校委，有份參與解僱戴耀廷嘅決定。
2016年11月28號，佢跟查比高恩斯隊飛去哥倫比亞麥德連，準備第二日踢南美球會盃決賽第一輪對陣國民體育會嘅比賽，途中喺哥倫比亞安提奧基亞省拉烏尼翁因飛機失事死咗，終年25歲。事發後，南美足協宣佈取消嗰場賽事，巴西首都巴西利亞政府門前亦下半旗悼念。
由於切腹嘅過程太過痛苦，所以好多時候切腹者都會揾一個佢信得過嘅人嚟幫佢「介錯」。咁對於俾人叫嚟幫手介錯嗰個人嚟講係一件相當光榮嘅事。一般嚟講切腹者會揾一個自己最親密嘅好朋友、屋企人、兄弟或者係劍道高超嘅人嚟執行介錯。
去到江戶時代，切腹就慢慢演變成有名無實嘅儀式。為咗避免切腹者太過痛苦，好多時候用嚟切腹嘅武士刀都會換咗做把扇或者木刀，切腹者用佢係肚上面係咁意劃一下，介錯嗰下刀就已經斬咗落嚟，咁樣嘅「切腹」只係得個名，實際上同俾人斬頭冇乜分別，咁樣就係所謂嘅「扇子切」。
如果唔係多啦A夢出現而改變咗未來，佢將來會成為野比大雄嘅老婆，所以佢早過小夫同胖虎第一次亮相。然而，多啦A夢成功完成咗佢使命，大雄最終娶咗源靜香。胖妹呢個通常畀認為係一個同佢阿哥有住相同血脈嘅匿，真名從未透露過。
倫文敘紀念廣場喺中國廣東省廣州市越秀區嘅中山六路，西門口附近嘅其中一個廣場。附近冇幾遠就係西門口地鐵站嘅B出口東邊，海珠北路同埋海珠中路嘅交界。佢係一棟突出咗歷史人物文化風格嘅廣場。呢個廣場響2010年6月24號起，到咗2010年12月1號完工開放。
喺明朝嗰陣嘅南海郡，就出咗有個名叫「倫文敘」嘅人，而呢個人就住咗喺詩書街福地巷嘅附近。喺明朝嗰陣時，中國嘅華南地區係冇幾個狀元出嚟嘅。而倫文敘就係雖然話出生嗰陣又窮又折墮，但係佢後嚟就變得好鬼猛嗰隻，重攞咗個狀元，之後倫文敘嘅三個仔都先後考上咗中進士，就變咗廣州民間喺傳說入面成日話倫文敘係個「神章」同埋「鬼才」呢兩隻名。
大石站嘅收費區喺站廳嘅中間偏東嘅位，而西邊係人行通道，而車站嘅商舖方面，都喺嗮車站嘅南北兩邊嘅免費區入面，而自助服務喺嗮車站嘅南北兩邊嘅免費通道入面。而收費區有好多部扶手電梯同樓梯、專用𨋢往返月台都得。
喺設計同起緊3號綫時事先留低咗轉車結構，但未同時起埋另一邊，即使係2005年改咗7號綫嘅規劃都係噉。不過2010年修改過規劃，將原先轉車站改到漢溪長隆站而冇用到預留。家下個站嘅轉車結構暫時用咗流牆冚住。
2018年7月18號晚黑，有位身着住冇袖LOLITA服飾嘅大學生入去搭地鐵時，當場俾安檢人員攔咗落嚟，話係「奇裝異服」而唔畀入站搭車。事發後，事主第一時間發佈咗微博。即刻引起網上好多人討論，有網友唔明點解LOLITA服飾係奇裝異服。
呢個站嘅附近有好多條巴士線路同埋樓巴接駁。再加上附近又有祈福新邨、南國奧林匹克花園、廣州碧桂園、星河灣等等呢啲大型樓盤，有啲打工仔成日都嚟呢個站落車返放工，呢個站係棟好繁忙嘅廣州地鐵車站。車站主要服務喺車站附近嘅番禺大石附近地區嘅大型樓盤嚟返放工學嘅人比較多。
雖然話呢個站距離原嚟嘅大石地區都好遠吓，但係A出入口隔籬有個巴士站可以去到唔同地區，所以有部分大石地區住嘅居民，甚至喺南村嘅大多數居民坐巴士嚟呢個站搭地鐵。所以呢個站嘅出入站人流都好多，尤其喺上落班高峰嗰陣重逼到爆咁滯。
病人長期有有系統、有組織嘅妄想，性格比較敏感、多疑。而大部份病人因為受咗各種妄想嘅影響，表現得易嬲、不安、敵視、多疑、仇恨，嚴重嘅甚至可能出現傷害他人等等行為。一般嚟講，病人成日都信自己俾人迫害、傷害，或者有人對佢不利，往往因為噉樣變得非常嘅謹慎同埋處處防備，一啲好細嘅輕視侮辱，病人可能就會放大嚟睇，變成妄想嘅核心，重成日將相關嘅納入自己妄想嘅世界入面，懷疑呢啲人要惡意虐待、對付佢或者專登撩事鬥非、嘰嘰突突，所以要用行動攞返公道。
2016年完工嘅大城堡同格蘭那再也延長線嘅轉乘站。 SP31  KJ37 布特拉高原站喺布特拉英達大街，喺Putra Point商業中心附近。布特拉高原站係4Sri Petaling Line同5Kelana Jaya Line嘅轉乘站，可通過大城堡線去吉隆坡、蒲种同安邦等地方，格蘭那再也線亦可前往吉隆坡、梳邦再也、鵝唛等地。
八十年代中，華富村曾經有UFO低空飛過嘅都市傳說，轟動一時。三個少年係當年嘅目擊者，隨住各人成長，三個性格唔同嘅人都有唔同嘅人生軌跡。生活嘅無奈，時代嘅變異，受盡衝擊嘅佢哋都問，當年喺天台見到嘅神秘光芒，到底係啲乜？
水晶男孩係南韓Daesung企劃推出嘅男子歌唱組合，係韓國第一代男團，響1997年以大碟《學園別曲》出道，當時嘅成員包括殷志源、李宰鎮、金在德、姜成勳、高志鎔、張水院，隊長係殷志源。團名嚟自德文「Sechs kies」，即係六舊水晶咁解，象徵住可以左右命運。
1996年，Daesung企劃本身諗住推出一個全新二人組合，於是揾嚟殷志源同姜成勳成為旗下練習生。但響同年SM娛樂推出嘅5人男團H.O.T大獲成功，Daesung企劃社長李皓延決定成立一支多人男團同H.
水晶男孩一出道就收獲巨大人氣，出道大碟《學園別曲》收錄歌《男兒之路》同埋同名主打歌《學園別曲》分別獲得第8屆首爾歌謠大賞本賞同埋第12屆大韓民國影像唱片大賞本賞。之後憑籍《Welcome To The Sechskies Land》、《Road Fighter》、《Special》、《Com' Back》攞下多個音樂節目一位，並先後獲得第13屆同14屆大韓民國影像唱片大賞本賞、第9屆同第10屆首爾歌謠大賞年度大賞、趁住人氣未卻，水晶男隊積極向其他地方發展，1999年先後到臺灣同北韓平壤開演唱會，係史上第一隊到朝鮮表演嘅韓國團體。
2000年5月18號，水晶男孩響首爾洲際酒店召開記者會宣佈解散。由於當時水晶男孩紅透半邊天，加上事出突然，唔少fans無法接受，外界亦都唔明白點解要解散。DSP娛樂響5月31號為水晶男孩發行告別專輯《Blue Note》。
銥星係由圍繞地球總共66個運行緊嘅通訊衞星組成。呢個系統原先計劃由77個通訊衞星環繞地球運行，類似於化學元素銥嘅77個電子圍繞原子核運行，所以用銥來命名。雖然最後經過重新規劃證明66個衛星已經夠，但係據講因為66號元素鏑喺希臘文裏面嘅意思係「難以暗示或難以聯繫」，呢種含意同佢作為一個通訊系統唔相符而冇畀人接受，所以保留住原來嘅「銥星」呢個名。
由於使用率唔高搞到銥衞星計劃有財務困難。使用率唔高嘅原因部份係因為地面上嘅移動電話系統覆蓋率嘅升高，同越嚟越普遍嘅國際漫遊服務做成好大嘅競爭壓力。雖然銥星提供全球性嘅通訊服務，但係佢太貴嘅通訊費亦都搞到使用率提升唔到。
由於美國國防部對通訊嘅需求，所以銥星畀美國國防部廣泛使用緊，家下同國防部有關嘅通訊都系由美國夏威夷美國國防部專用嘅閘道聯絡，而一般商業語音、數據、傳呼通訊就係由亞利桑那州嘅閘道嚟進行。典型嘅銥星使用者包含航海人員、航空人員、政府機關、石化工業、科學家同經常旅行者。
由普通電話打到衞星手機嘅費用大概系每分鐘3到14緡美金，由銥衞星打到普通電話大概每分鐘1.5緡美金，銥星手機網內互打每分鐘少過1緡美金。銥星同其他衛星電話一樣因為語音壓縮咗，所以好容易畀聽嘅人認出，語音會有明顯延遲。
第一核能發電廠係台灣一間核電廠，喺新北市石門區嘅核電廠，由臺灣電力公司經營。呢間核電廠係台灣第一間，屬於中華民國政府喺1970年代推動嘅十大建設之一。民航局劃定核一廠周邊2海哩係限航區R46，晝夜連續限航。
莫利斯奧普捷天奴係阿根廷足球領隊、前足球員。球員時期踢中堅，效力過皇家愛斯賓奴體育會、巴黎聖日耳門、皇家愛斯賓奴體育會、阿根廷足球代表隊、皇家愛斯賓奴體育會同阿根廷20歲以下國家足球代表隊，參加過2002年FIFA世界盃。
Le Coq Sportif，意譯做鍾意運動嘅雞公，官方中文譯名「樂卡克」，港澳地區俗稱「三角雞」，係一間法國運動用品生產商，旗下產品包括服裝、鞋類、袋類同其他配件。1882年由法國生意人 Émile Camuset 創辦。
翁史烈1952年喺上海交通大學造船系畢業，1962年喺蘇聯列寧格勒造船學院畢業，獲副博士學位。做過上海市科協主席，中國國家自然科學基金委學科評審組組長，上海交通大學教授、博士生導師、校長。1995年當選中國工程院院士。
澤西動物園係一個佔地25英畝嘅動物園，係由一位自然學家兼作家杜帥爾喺1959年3月26號成立嘅。每年平均吸引到大約150,000遊客到園參觀。園內全部都係飼養瀕危嘅哺乳動物、雀、兩棲動物同爬蟲類，合共190種。
初期受到第二次鴉片戰爭而分割沙面關係而成為英國人嘅體育會所，直到1949年10月14號之後改成公立會所。1950年代為咗響應毛澤東講嘅「發展體育運動，增強人民體質」嘅言論而開搞全民健身運動，從而搞咗一系列改造。
不過初頭嘅百年有多，較富裕嘅階層，好似江南啲文人雅士同富商就當佢係觀賞花卉。同時又被當係草藥來用。杭州嘅高濂喺1591年所寫嘅《遵生八箋》一書，係最早介紹咗番椒呢樣植物。貴州由於山多而好難輸送鹽貨，當地人開始用啲傳入嘅番椒做調味代替品，跟著就傳入埋湖南、湖北、四川等地方。
而最早嘅食用記載都喺貴州度出現，喺1721年編成嘅《思州府志》就提到咗寫道，係啲土民、苗民用開代替鹽先嘅。喺明清兩代雖然人口有咗激增，並冇大幅咁提升耕地面積，啲鄉里農民唯有儘可能壓低返飯餸嘅質素。長期咁短缺糧食，造成咗低下階層會採用重口嘅調味品餸飯，以廉價而實際嘅方式去解決溫飽。
越秀區圖書館喺1980年代尾籌建，1989年成立，1990年9月開放畀市民，地址係盤福路11號文化科技大樓，館舍面積近1200平方米。1995年喺越華街文化站建立第一間分館，越華分館。1997年成立東風分館。
羅傑瑞去咗柏克萊加州大學跟住趙元任學嘢，去研究閩東語嘅方言福州話。1966年，普林斯頓大學嘅中國語言學項目去馬，佢以工作人員身份參加。佢去過臺灣搞田野調查，憑住對福建嘅閩北語方言建陽話嘅研究，佢喺1969年取得博士學位。
要知曉中文語音嘅歷史變化，從來嘅做法都係使用韻書去睇記低嘅漢字讀音，而羅傑瑞主張運用比較語言學嘅方法去比較各處方言，然之後再構築祖語。羅傑瑞唔單只批評高本漢，佢亦批評蒲立本，稱呼佢做「新高本漢學派」，而蒲立本自身亦都係高本漢嘅批判者。
孫小果，雲南昆明嘅華裔男子。1998年2月，佢因強姦罪、強制侮辱婦女罪、有心傷害罪，被昆明市中級人民法院判過死刑，佢向雲南高級人民法院提抗訴，被駁回咗，不過當地一路冇同佢執行過。到2008年左右放監之後，亦以李林宸之名活動，2019年孫小果因為被中共中央派駐嘅專案組查到係涉黑，被扒出埋呢個身份。
梁皓妤中學讀聖保祿學校，大學讀香港樹仁大學新聞與傳播學系。2012年，佢做過亞洲電視新聞報導員。2014年3月，佢投考香港警隊，做過軍裝巡邏小隊、報案室、東區特別職務隊職務，2017年調任警察公共關係科影視聯絡組，3月25號開始接替甄淑賢做《警訊》主持，同時亦有份參與構思拍攝內容同資料搜集嘅幕後製作工作。
2020年4月5號，有自稱香港警察嘅網民喺微博批評梁皓妤嘅網上言行，包括佢讚好反警嘅「香港黑警」Facebook專頁，同埋上載支持平反六四嘅圖。消息話警隊管理層覺得佢嘅網上言行唔符合警隊價值觀，所以決定即時將梁皓妤調職，調到黃大仙警署。
《司法院釋字第七四八號解釋施行法》，簡稱《748施行法》，係一部嘅中華民國法律，立法目的係為達成婚姻自由嘅平等保護，令同性婚姻嘅關係獲法律承認，喺2019年5月17號由立法院三讀通過，並預定自同月24號起施行。
2017年5月24號，經祁家威同臺北市政府嘅聲請，司法院大法官作成《釋字第748號解釋》，認定民法未使相同性別二人，得為經營共同生活嘅目的，成立具有親密性同排他性嘅永久結合關係，有違憲法保障人民婚姻自由同平等權嘅意旨，並要求自解釋公布起2年內，完成相關法律嘅修正或制定，惟其納入法制嘅形式則屬立法形成自由，未予以強制規範。
2018年11月24號，中華民國全國性公民投票，其第10案、第12案通過，同性婚姻唔直接改民法，以其他形式落實司法院釋字第748號解釋嘅要求。11月29號司法院聲明公民投票案創制嘅立法原則，據此程序審議完成嘅法律，仍屬法律位階，唔得牴觸憲法，亦唔得牴觸具有相當於憲法位階效力嘅司法院解釋。
2019年2月21號，行政院行政院會通過《司法院釋字第七四八號解釋施行法》草案，立法委員賴士葆同沈智慧共同提案嘅《公投第12案施行法》草案，立法委員林岱樺提案嘅《司法院釋字第748號解釋暨公投第12案施行法》草案將喺立法院進行協商。
司法院釋字第七四八號解釋施行法遵照釋字748號解釋意旨，並依公民投票結果，以專法嘅形式，就相同性別二人所成立具有親密性同排他性嘅永久結合關係，規範此關係嘅成立要件、普通效力、財產上效力、解消方式、收養他方親生子女、繼承權利、扶養義務，同埋其他法規嘅權利義務關係，藉以保障當事人權益。
伊基圭原本係秘魯嘅一部分，但有好多智利人喺度住。1879至1883年嘅太平洋戰爭過後，個城市割咗畀智利。今日係智利兩個自由港嘅其一。位置喺好窄嘅海灘平台同圍住600米高嘅海灘坡，平均海拔52m，一直上升到海拔125m嘅地區。
伊基圭嘅氣候係熱帶沙漠氣候，全年少雨落，加上附近有條秘魯寒流影響，所以呢個城市嘅年平均降雨量得0.08mm到，即使係最多雨落嘅8月，得0.5mm嘅降雨量。曾經試過連續14年未落過雨嘅紀錄。喺每年4~9月，伊基圭凈係望到天上一片黑雲而唔落雨，凈低都冇乜雨落。
世界末日鐘，又叫末日時鐘、末日鐘係一個虛構嘅鐘，由芝加哥大學嘅《原子科學家公報》雜誌響1947年設立，標示出世界受核武器威脅嘅程度，個鐘沓正午夜12點象徵核戰爆發。雜誌社因應世界局勢將分針校近或者校遠子夜，以此提醒各界正視問題。
時鐘設立嘅時候正值冷戰，嗰陣距離子夜重有7分鐘，之後根據世界局勢同爆發核戰嘅可能性而變動，幅度由《原子科學家公報》雜誌委員會決定。但係時鐘有時未能夠及時反映實際情況，例如1962年古巴導彈危機嗰陣就快爆發核戰，當時嘅委員會冇校正時鐘。
2007年1月13號，該雜誌宣佈將會響2007年1月17日校正時鐘，以反映全球核威脅增加嘅情况。委員會將氣候轉變嘅因素一併考虑，因為佢哋相信氣候轉變會助長核能嘅應用。其中一個推測係氣候轉變導致食水短缺，從而引發戰爭，間接增加使用核武嘅機會。
《金枝慾孽》係香港電視廣播有限公司古裝劇集，由張可頤、佘詩曼、黎姿、鄧萃雯、林保怡、陳豪、梁琤、陳秀珠、陳霽平、黃德斌、韋家雄、陳鴻烈主演，監製戚其義。呢套劇喺2004年8月23號首播，一共30集。續集係《金枝慾孽貳》。
纓紅宴係出殯完成脫服之後，同有送先人上山嘅親友一齊食嘅一餐飯。好多時都會寫成同音嘅「英雄宴」，但係其實同「英雄」並冇任何關係。纓紅，其實係「簪花掛紅」嘅意思，因為纓係頭髮咁解。傳統上，解穢酒同纓紅宴係有分別嘅，解穢酒屬於白事嘅一部份，而纓紅宴係孝期完結之後，脫服之後先至食嘅，並唔屬於白事。
華人廟宇委員會簡稱廟委會，係香港政府民政事務局下面嘅諮詢同法定組織，根據香港法例第153章《華人廟宇條例》第7條成立嘅非牟利組織，目標係改善香港嘅華人廟宇嘅經營管理，用現代化公司嘅方式管理。華人廟宇委員會嘅會址喺灣仔皇后大道東213號胡忠大廈34樓。
子門真人，本名藤川正治，係日本動畫歌手，東京都目黒出世，日本玉川大學文學部畢業。另外，佢喺銷售唱片時就用咗佢嘅名義為藤浩一、谷あきら、大安蓮、布川富美雄、司馬拳、希砂未龍、Peter Simon同埋Satanta。
子門真人喺1966年出道，到咗1971年，佢唱緊「Let's Go!! Rider Kick」以及「幪面超人之歌」嘅時候就用佢嘅名義做「藤浩一」。後嚟，「Let's Go!! Rider Kick」同「幪面超人之歌」成為幪面超人嘅主要歌曲之一。
而喺1976年所唱嘅歌曲「游吧！鯛魚燒君」因為由於每曲五萬日圓嘅打工就成為世界大戰之後收聽次數最多嘅歌曲之一。到咗1998年，佢就用咗藝名為「希砂未龍」而唱出戰隊系列「星獸戰隊」嘅兩首日文歌同兩首英文歌，而兩首嚟自「星獸戰隊」嘅英文歌就係「The Galactic Warriors Gingaman」同「Naked Mind」。
喺數學入邊，鏈複形係一種代數結構，由一列嘅阿貝爾羣構成，而且連續兩個羣之間都有一個同態，一個同態嘅映像喺下一個同態嘅核入邊。畀一條鏈複形，可以計佢嘅同調，同調係用嚟度佢啲映像同下一個核之間差幾多。如果同調係零，即係每一個映像都啱啱好等於下一個同態嘅核，呢種鏈複形就叫正合序列。
An或者An入邊個標號n一般叫做度或者維度。鏈複形同上鏈複形嘅分別在於，鏈複形入邊微分係會降低個維度，而上鏈複形入邊係會增加維度。所有可以喺鏈複形上邊定義嘅嘢都可以定義落去上鏈複形度，唯一係要調整返呢個增加/降低維度，同埋會加一個「上」字。
呢間酒樓喺1980年9月5號正式開始試業，嗰年10月1號正式開始經營。喺酒家開咗業到2005年嗰陣整咗好多攞咗美食獎嘅名菜同靚湯俾好多廣州市民鍾意咗。雖然話喺2005年8月1號因為酒樓話改造而閂咗檔，但係隨住廣州大廈接手呢間酒樓嘅經營權之後，間酒樓正式喺2007年2月8號重新開業。
張晉雅2016年以模特兒身份報名參加ViuTV選美節目《美選D.n.A》，但最後入圍唔到廿強，到2021年佢再參加ViuTV另一真人騷《最後一屆口罩小姐選舉》，終於成功入圍，代號「178」，之後更成功晉身總決賽八強。
SonicStage係一套音樂應用管理軟件，前身係1999年嘅OpenMG Jukebox。2000年出自索尼個人電腦VAIO。主要係支持索尼開發嘅ATRAC音頻格式，包括Network Walkman同埋Net MD相關產品。
Wolfram 係由 Wolfram Research 開發嘅通用多範式程式語言。佢強調符號計算、函數式程式同埋基於規則嘅編程，用到任意結構同埋數據。佢係數學符號計算程式 Mathematica 嘅程式語言。
鐵板餐係香港一種特色嘢食，同日本嘅鐵板燒相似，主要唔同嘅地方係煎熟之後先放上加熱咗嘅鐵板上面，令食物喺入口前仍能大致保持熱度。鐵板餐源於港式西餐廳同茶餐廳，而家嘅港式快餐店亦普遍供應。而喺台灣某啲供應粵菜或港式飲茶餐廳都會供應，並將佢雅化。
曹凱喬，筆名米曹，係香港寫作人，2013年憑參演網上短片《一生只想尋找一個肯挨麥記的女人》而出名，有「麥記女神」嘅稱號。佢響倫敦藝術大學畢業，嗜好係畫畫。佢曾經係學民思潮義工，政治立場屬香港本土派。佢曾經同親共香港導演王晶響網上就香港保衛戰英軍嘅角色隔空辯論。
黑木奈奈係日本NHK電視台嘅主播，日本九州地方鹿兒島縣人。2006年4月去咗日本MBS電視台做記者直到2007年2月辭職，2007年4月到日本TBS後，做過3個唔同節目主持，直到2010年3月退出TBS，到日本分力株式會社做演員。
黑木奈奈喺2014年7月27號去緊餐廳食嘢時，因急性胃潰瘍而送入醫院。經過手術之後，喺2014年8月18號返到NHK繼續做主持，但佢喺2014年9月29號宣佈自己有胃癌而做第二次手術。NHK鑒於黑木嘅身體情況而改去每個禮拜一嘅國際報道2015節目做主持。
美洲殖民係指歐洲人喺15世紀後期發現美洲之後嘅殖民行為。首先到美洲殖民嘅歐洲勢力係西班牙，之後有葡萄牙、荷蘭、英國、法國等勢力都陸續分一杯羹。隨住18世紀後期爆發美國獨立戰爭，美洲殖民狀態開始動搖，美洲各殖民地亦逐漸步向獨立。
《綠色奇蹟》係由美國小說家史提芬京所創作嘅一系列小說，原書分為六部，每月推出一本，結果當時六部作品都佔據咗《紐約時報》十大暢銷榜嘅位置，最後喺1996年出版結合成一本書推出。法蘭·達拉本特將呢本書改編成同名電影，由湯漢斯飾演角色保羅，並喺2000年奧斯卡金像獎獲得4項提名。
1932年，保羅係冷山監獄嘅看守員，佢負責死囚嘅處決事宜，佢需要將囚犯帶到電椅上，途中會經過一段鋪上綠色油漆嘅走廊，因此佢哋都戲稱呢條走廊為綠色末路。一日一位稱為約翰．柯菲嘅黑人，因為判謀殺兩位白人姊妹而判入冷山，當柯菲去到冷山嘅時候，憑姑丈為州長而得到獄吏一職嘅波希對佢加以侮辱，表現出柯菲嘅懦弱同溫馴。
保羅對於柯菲殺人感到懷疑，暗中了解事情嘅經過，有一日更見到柯菲以神奇嘅力量醫好自己嘅尿道炎同救返一隻就快死嘅老鼠，深信柯菲係無辜嘅，因此希望放柯菲出監，治療患咗腦癌嘅獄長夫人美琳達。柯菲醫好咗美琳達嘅腦癌，並將痛苦轉移到波希身上，利用波希嘅手，將冷山嘅另一名死囚，謀殺兩名白人孖生姊妹嘅真正兇手威廉射死。
三十八歲姓吳嘅男人響7月30號左右接手間舖，佢搬咗入去之後發現響舖頭閣樓廁所牆邊有一個由石屎整成、一米乘一米左右嘅磚牆，以為佢係去水位，但係就搵唔到去水位，7號晚黑重請埋隔離士多舖老世一起研究都冇結果。
8號朝早十點響佢細心追查之下，發現連廁所牆身都有血水滲出，重聞到惡臭，佢立即報警同通知業主。業主同治安警先後到場了解，業主話以前從未見過呢幅石屎牆，治安警叫消防到場鑿開。發現石屎牆有三層大約一呎厚，鑿開之後發現入面有五個黑色垃圾袋，分別裝咗唔同部位嘅殘肢。
司警檢查之後，話相信五袋殘肢係屬於一具被肢解嘅男性屍體，從屍體腐爛程度，估計死者被埋超過半年。由於屍體支離破碎同嚴重腐爛，重冇咗嗰頭同右手手掌，暫時未能確定身份，不過就懷疑死者係一個響賭場四圍行嘅江湖叔父，正透過DNA技術查核死者身份，追緝電單車行上手租客。
有街坊話間電單車行開咗半年，由附近一間電單車行一個叫阿木嘅男人搬來做電單車維修，半個月前阿木突然將維修設備同零件變賣失蹤，吳某響十日前左右先頂手來做，其中一個師傅仔過檔跟吳繼續做嘢，所以間舖一直開門做生意。
」，由佢屋企人報警求助，案件之後交畀博彩罪案調查廳同反黑組跟進，由於冇發現阿明屍體，案件一直停咗響到。直到8號電單車舖發現殘肢之後，調查人員就即刻懷疑死者係阿明，正係透過佢屋企人DNA同殘肢進行核對身份，但係暫時未有結果。
天空之橋係一條捷運專用橋，私家車要過河要行附近嘅帕圖洛橋。天空之橋上面有三條軌道，兩條畀博覽線每日行車用，中間嗰條就用來運載維修器材或者調度列車。條橋有兩座高123米嘅橋塔，軌道離菲莎河河面超過45米高。
雖然當時政府唔容許人信奉基督教，但係有啲知識分子們，會私下聚集慶祝聖誕節。到咗明治時代後半，慶祝聖誕節嘅習俗就開始蔓延起來。去到日俄戰爭嘅勝利戰勝，日本社會風氣一變，唔係基督徒的日本普通民眾，亦開始慶祝聖誕節。
喺基督教國家，聖誕節係食火雞，但來到日本就變咗食炸雞。喺日文入面「聖誕節」同「炸雞」，好容易令人聯想到日文嘅KFC。另外，一啲喺日本嘅美國人，聖誕節搵唔到火雞，就會用肯德基嘅炸雞做替代品，呢種風氣越來越濃，肯德基喺日本就成為聖誕嘅主角。
G20 Free Hong Kong集會，係民間人權陣線响2019年6月26號搞嘅反對逃犯條例修訂草案公眾集會。主辦單位希望襯G20峰會前夕令各國關注香港嘅情況。集會响嗰晚8點响中環愛丁堡廣場搞，主辦單位無正式統計參加人數，估計有幾萬，而警方就話高峰期有2萬人。
新清水灣道起之前，啲車由九龍來往西貢半島同將軍澳等新界以東嘅未發展地區只可以由彩雲邨嘅清水灣道入，但因為嗰段清水灣道好斜，嗰陣嘅車，尤其係大車就行得好辛苦，政府有需要起新路，所以喺佐敦谷同彩雲邨之間起新清水灣道上山去順利邨，再用大橋接駁上飛鵝山去西貢半島。
富榮花園係喺香港九龍旺角西地段嘅居者有其屋，屬於私人參建居屋計劃嘅屋苑，由香港房屋委員會同其士集團合作起同推售，喺1998年11月落成，並由其士集團旗下嘅其士富居物業管理有限公司管理。屋苑賣嗰陣嘅呎價創出自居者有其屋計劃推出以來嘅最高紀錄。
富榮花園係香港房屋委員會喺1997年開始推出發售第19期甲同乙一共18座嘅居者有其屋屋苑。但係，第一期推出後，房委會推出租者置其屋同出售公屋折扣率等計劃，畀公屋居民買番所租住嘅單位，計劃變相鼓勵買家取消買賣合約同埋觸發買家「撻訂」嘅浪潮。
富榮花園喺西九龍填海區旺角西地段，而西九龍填海計劃係香港機場核心計劃之一，喺1990年代正式開始動工。而家旺角西富榮花園所在嘅位置喺填海之前係油麻地避風塘，填海之後嘅避風塘由渡船街西面搬到新填海區西面嘅海傍。
香港解款車馬路跌錢事件係香港一單解款車事故，喺2014年12月24號下晝1點40分，一架載住2.7億港紙嘅中銀香港銀紙嘅G4S解款車，行過香港島灣仔告士打道西行近史釗域道路口嗰陣，左邊側門忽然打開，跌咗3個錢箱出嚟，搞到成地都係500蚊紙，引嚟幾十位路過嘅市民執錢，總共執走咗1,523萬。
香港作家聯會，係一個由香港作家、文學研究人士同報刊編輯設立嘅親中派非牟利組織，1988年1月成立，當時叫做「香港作家聯誼會」。創會會員包括曾敏之、周蜜蜜、潘明珠、潘金英等人，另外其他主要人物有劉以鬯。
呢一孖術語「疏隔語言」同「擴充語言」可以追溯返德國語言社會學家掔茲·揭絡士1978年喺佢著作《自1800年以來新日耳曼嘅文化語言嘅發展》裏便嘅嘗試。當中，佢研究咗日耳曼語言嘅好多習語，並討論到啲習語邊一啲算作語言、邊一啲算作方言，同埋佢噉樣分嘅理由。
疏隔語言係一個變體，佢戥第個變體有咁唔同到直程冇辦法當成嗰第個變體嘅方言。呢個定義戥擴充程度部分噉無關，部分噉又衹針對擴充程度低嘅變體。一個變體戥第個變體之間嘅疏隔程度取決於佢哋喺詞彙、語音、構詞，句法學與及互通性程度方面嘅分別，而最後一個特徵係有問題嘅。
擴充語言抑或擴充方言應理解為係指一種變體，佢發展得完善到可以服務於有高要求交流嘅目的。喺語法，拼字法同詞彙方面嘅某種程度嘅標準化係語言擴充嘅一部分。擴充語言戥疏隔語言嘅分別係，佢哋由於戥相鄰變體嘅語言距離好細而唔一定得睇作係疏隔語言，但係由於喺高級文學、紀實散文、科學、行政等等啲領域上嘅應用，佢哋照舊有標準語言嘅位置，即係喺應用場合有得到相應「擴充」。
從呢個意義嚟講，德語抑或意大利語等語言梗係高度擴充咗嘅變體，而大多數德國方言缺乏拼寫標準同複雜嘅科學散文，因此佢哋冇咁擴充到。另一方面，琉球語雖然歷史上冇標準化同埋書面化，但唔同於日本本土，沖繩啲民營媒體定時播有沖繩話嘅短新聞節目，涉及話題唔單止係本土新聞、仲更加有日本政治抑或係國際問題，因此著認爲係轉變緊成爲獨立標準語嘅一步。
但係，擴充語言抑或方言主要用於各種語言變體，由於佢哋之間嘅密切親屬關係同較高嘅互通度，佢哋並唔係疏隔語言。從呢種意義嚟講，擴充語言嘅例係有意第緒語，加利西亞語抑或係馬其頓語。盧森堡語通常亦都著睇作擴充語言，即使法語同德語照舊佔據官方語言嘅主導位。
有啲作者出於政治抑或係語言學原因而拒絕認定某啲語言個地位為獨立語言，所以就用咗「擴充方言」抑或「文化方言」嘅概念。但係，呢度假定嘅、語言同方言之間嘅分別、語言學上係好難定到。除開呢層，「方言 ↔ 擴充方言 ↔ 語言」之間嘅界限都係流動嘅，而且會隨時間推移而變化。
只要語言擴充嘅過程仲起步緊，通常就好難確定佢係一種擴充變體定唔係。相反嘅過程亦都有可能發生，即個標準唔保持到，個語言就再次成為口語。呢個過程亦叫去標準化。例如，喺一啲新印度語言當中，伴隨印地語嘅擴充，佢哋又成為咗印地語嘅方言，即管佢哋曾經都係擴充過嘅語言。
噉樣「語言」就係一個高度擴充嘅疏隔變體，「文化方言」係一個高度擴充嘅變體、佢戥其他變體嘅疏隔又好細，而「方言」戥它嘅參考變體嘅疏隔相對較細且擴充度又較低。唔同於揭絡士嘅講法，佢剩係喺擴充程度受限嗰陣，先用返術語「疏隔語言」嚟指代。
第一層，兩個標準基於啲互相之間相同抑或係幾乎相同嘅方言嗰陣，佢認為佢哋係同一標準下嘅啲變體，噉樣嚟構成一種多中心語言。佢畀有嘅例包括英語，與及葡萄牙語。印地語同烏爾都語亦都有返共同嘅方言基礎。塞爾維亞話、克羅地亞話、波斯尼亞話同黑山話都係噉，都有相同嘅方言基礎 ，因此成爲個多中心克塞語嘅四個標準變體     。
第二層，根據揭絡士，嗰啲標準、基於啲唔同但互相之間又冇乜疏隔嘅方言嚟創建嘅，就唔會著當成係唔同嘅疏隔語言，之剩係構成得有返少少分別嘅擴充語言，就好似丹麥話、瑞典話同埋挪威話噉樣。喺論及啲好大空間範圍內嘅地方口語變體組成一個方言連續體嘅情況下， 「擴充」呢個概念尤其重要。
呢種情況下，一種語言到邊度爲止、另一種語言由邊度開始噉嘅問題通常都係關乎「擴充」多啲而唔係「疏隔」。喺某啲情況下，出於國族建構噉嘅目的，一種擴充語言先至會由方言整出嚟。呢層適用於盧森堡語之於德語嘅變體，佢亦都通行於摩扎河河谷德國部分同埋隔籬嘅法國摩澤爾）。
克羅地亞語言學家澤鈳·慕也捷引入咗術語㔶頂話嚟描述一種方言，佢充任住其他方言嘅標準語言。 呢啲方言通常係位於方言連續體當中，但可能有咁唔同到令到一種所有方言之間嘅互通、特別係嗰啲地理距離遠嘅方言之間嘅互通係冇可能達成嘅。
佳·施巴斯坦，係位澳洲歌手、詞曲作者同埋製作人。施巴斯坦係2003年第一屆《澳洲偶像》嘅冠軍，之後做過澳洲版《X音素》評審同埋《澳洲好聲音》導師。2015年，施巴斯坦代表澳洲參加咗2015年嘅歐洲歌唱大賽，最後拎咗第5名。
中華民國第十屆立法委員南投縣第二選舉區缺額補選，係中華民國南投縣第二選舉區原任第10屆立法委員許淑華因為喺第19屆南投縣縣長選舉當選，要依法辭去立法委員後所進行嘅選舉。選舉將會喺2023年3月4號舉行。
《模擬市民》，又有譯做《模擬人生》，係由美國著名遊戲發行商藝電公司喺 2000 年 2 月 4 號發行嘅一隻人生模擬遊戲，由嗰間公司旗下嘅 Maxis 小組喺著名遊戲設計師威爾·萊特領導下開發。開發隻遊戲嘅原意係想佢做《模擬城市系列》嘅一個延伸。
《模擬市民》取得咗巨大嘅成功－隻遊戲廣受評論家讚賞，一出就成為 2000 年全美國最好賣嘅電子遊戲，後嚟仲贏咗多份獎項，成為咗廿一世紀初最出名嘅電子遊戲之一。因為《模擬市民》咁受歡迎，藝電公司仲同佢整咗多部續作，例如 2004 年出嘅《模擬市民 2》噉。
《模擬市民》係《模擬城市》嘅延續，玩家可以操控模擬人物進行日常生活、社區交流以及建造房屋。喺一個模擬嘅世界裏面，仿造真實嘅情境，控制生理同埋精神嘅需求。人物唔會衰老，除咗意外，人物唔會自然地死亡。同時，人物並唔會成長，除咗使用魔法世界內嘅魔法外，細路永遠唔會成長。
WannaCry，又嗌比特幣勒索病毒、比特幣病毒、NSA間諜病毒、勒索軟件病毒、NSA惡意軟件，係隻針對舊版微軟視窗嘅勒索軟件病毒，識得用系統漏洞去主動散播。呢隻軟件喺2017年5月12號開始發起大規模攻擊，有150國超過23萬部電腦受影響。
除咗之外,WannaCry俾認為利用美國國家安全局嘅「永恆之藍」工具以攻擊執行微軟視窗作業系統嘅電腦。 「永恆之藍」傳播嘅病毒以ONION同WNCRY兩個家族為主。「永恆之藍」利用某啲版本嘅微軟伺服器記憶體區塊協定中嘅數個漏洞，而當中，最緊要漏洞系俾遠端電腦執行代碼。
2017年4月21號開始，安全研究者檢測到數以萬計被安裝DoublePulsar後門嘅電腦，呢個後門係另一款從NSA外泄嘅黑客工具。截至4月25號，感染呢個後門嘅電腦估計有幾十萬部，數字每重呈指數增長。
2017年5月12號，WannaCry喺國際互聯網開始廣泛傳播，感染咗全球好多行微軟視窗系統嘅裝置。病毒進入目標主機之後，就會對主機硬碟同儲存裝置中多個格式嘅檔案進行加密，然後再利用網絡檔案共用系統嘅漏洞，隨機傳播到其他聯網嘅主機，而處於同一區域網絡嘅相鄰主機都會被感染。
冇及時下載呢個修補程式嘅微軟視窗主機好可能被感染，而到目前為止，冇證據顯示攻擊者係有目標噉進行攻擊。重行緊已被微軟淘汰嘅微軟視窗 XP嘅主機就非常危險，因為微軟早就唔再為微軟視窗 XP提供安全更新同支援。
但由於呢單嘢嘅嚴重性，微軟亦已為部分已被淘汰嘅系統發佈漏洞修復修補程式，微軟視窗 XP、Windows Server 2003同微軟視窗 8用戶都可以喺微軟網站下載修復修補程式。但一啲騰訊電腦管家用戶因修補程式被遮蔽而未能接受到安全更新，事後據官方回應，部分第三方修改系統安裝修補程式後可能搞到出藍畫面、系統異常，因此有啲用戶修補程式被遮蔽。
2017年5月第一次大規模傳播嗰時候，署名為MalwareTech嘅英國安全研究員喺當時嘅病毒中發現咗個未註冊嘅域名，主因係病毒內建有傳播掣，會同嗰個網域名發出DNS請求，用嚟測試病毒唔係處於防毒軟件嘅虛擬運作環境中，由於個域名冇設置DNS，所以正常情況係唔會有回應，若果有回應就說明處於虛擬環境下，病毒會停止傳播以防俾防毒軟件清除。
然而要注意嘅係，喺部分網絡環境下，例如區域網絡、企業網絡，或者係要透過代理伺服器先可以存取互聯網嘅網絡，呢個域名仍可能唔能夠正常連線。另外，依家有報導話呢隻病毒出現咗新嘅變種，一啲變種喺加密同勒索嗰時都唔係檢查呢個域名。
病毒會「讀取原始檔並建立加密檔案，直接將原始檔作刪除操作」。2017年5月19號，安全研究人員Adrien Guinet發現病毒用嚟加密嘅微軟視窗 API存在嘅缺陷，喺非最新版作業系統中，所用私鑰會暫時留喺記憶體而唔會被即刻清除。
佢開發咗個名為wannakey嘅工具，話佢可以幫感染病毒並執行微軟視窗 XP嘅電腦搵返檔案，但前提係部電腦喺感染病毒後冇重新開過機，而且私鑰所在記憶體重未被覆蓋。後來有開發者基於呢個原理開發咗「wanakiwi」軟件，令恢復過程更加自動化，並確認呢個方法適用於行微軟視窗 XP至微軟視窗 7時期間嘅多款微軟視窗作業系統。
2017年5月29號，據CNET引述美國安全公司Flashpoint發表嘅報告話，根據對病毒附帶嘅28種語言撰寫嘅勒索信文法分析研究，病毒製造者有可能係以中文為母語，佢中文版勒索信嘅文法地道，而英文版就有啲文法錯誤，其它語言版本就更似係用Google翻譯去機械翻譯得嚟。
喺較早前嘅5月16號，Google、卡巴斯基、閃點等多間安全公司嘅安全研究員曾發文認為，病毒嘅幕後黑手可能係源自北韓嘅「拉撒路組」黑客組織，據傳組織人員係住喺中國。但係奇虎360同安天嘅安全工程師認為閃點網絡情報公司僅以語言判斷係好唔專業嘅臆測行為，有博眼球之嫌。
2017年6月17號，據《華盛頓郵報》報道，NSA嘅內部報告認為呢個惡意軟件嚟自北韓情報機關贊助嘅黑客團體，重對呢份報告有「中等信心」。英國國家網絡安全中心亦發表報告將呢單嘢嘅矛頭指向北韓啲黑客團隊。
響民進黨嘅蔡英文總統上台一周年嘅時候，國民黨進行黨主席選舉，而今屆國民黨黨主席選舉被視為歷來競爭最激烈嘅一次，一共有六個人角逐，大約四十六萬名黨員可以到全台灣五百幾個票站投票。如果冇候選人攞到過半數選票，最高票數嘅兩個候選人將會進入下個月4號嘅次輪投票。
呢條馬路以前係叫「九佛公路」，佢亦係其中一條往返105國道到324國道嘅公路。以前凈得雙向2車道，到咗2005年，廣州市政府將九佛同鎮龍合併成「九龍鎮」，成條馬路用咗4年時間陸續整闊，重改埋名做「九龍大道」一直嗌到依家。
寧波軌道交通即係指中華人民共和國浙江寧波嘅地下鐵系統，佢係由寧波市軌道交通集團有限公司嚟起同負責營運。到2015年10月為止，寧波軌道交通已經開咗兩條綫，全長20.9公里，一共有20座車站。而家重有2條綫喺度起緊，重有3條綫喺度規劃緊。
《天地雄心》係1997年由陳嘉上執導嘅香港科幻懸疑戲劇片，由劉德華、李嘉欣同黃秋生主演。呢部戲係受美國科幻電視劇《X檔案》嘅影響，拍攝咗一個有關末世神秘主義題材嘅科幻片。香港票房2373萬港幣，排喺當年華語片第五位。
顯耀邨，香港公共屋邨之一，喺新界大圍徑口，顯和里三號，英文叫Hin Yiu Estate。行政上歸沙田區，香港房屋委員會劃入新界東。二〇〇五年入伙。屋宇設計為新和諧一型，得一座顯耀樓。總共有八百伙。以平方米計算，大細由十七米八一到三十九米七四。
風水林，林一種，亦即村周圍跟風水而留林植林，改善四周地理形勢，趨吉避凶，以祈村人繁盛。按原意，本盛行於嶺南各村風水。然而類似形態之林，亦推而廣之，通稱風水林。推古而言，可追到帝王之墓植林。村有之外，又或廟宇佛寺植林。
當今或視風水為迷信，然而風水本當有其經驗根據，立村如何人畜平安。如涌流水甚急，直衝村舍，植風水林緩和水勢，亦即擋煞。又或風勢甚急，夏有打風，冬有寒風，風水林環抱，緩和風勢，以保村人。另外亦有保護水土、防止山泥傾瀉之用。
文卓森喺香港城市大學讀書，未畢業就已經喺DBC數碼電台做過節目主持。DBC數碼電台2016年停播後，佢做過PR同Marketing工作，之後加入咗ViuTV做撰稿員，做監製黃慧君嘅下屬，參與過《歌度有…系列》同《胖伴》嘅節目製作。
2018年，文卓森有份參與《Good Night Show 全民造星》嘅製作，因為佢係負責寫旁白稿，加上節目製作比較趕，就安排佢做埋旁白，結果佢嘅旁白風格大受觀眾歡迎，之後《全民造星》系列嘅旁白就由佢繼續去做。
朱易係美國出世嘅華裔花式溜冰運動員，2018年歸化中華人民共和國。佢喺2022年冬季奧林匹克運動會代表中華人民共和國出戰花式溜冰團體賽表現失準，被中國大陸網民狂鬧。根據美國官方紀錄，朱易未有放棄美國籍。
高雷門主教係宗座外方傳教會會士，亦係香港頭一任宗座代牧。佢喺意大利米蘭出世，1858年嚟香港傳教，1874年出任香港頭一任宗座代牧。喺1863年嗰陣，開咗間工藝學院，叫「養正院」。最後喺香港死，享年67歲。
陳光誠係中國維權運動人士，山東臨沂人，入選過美國《時代》2006年時代百大人物。陳光誠細細個有病搞到雙眼失明，冇經過法律專業培訓，而靠住自學法律，幫助村民、殘疾人士維護權益，因此俾媒體叫做「赤腳律師」。
2006年至2008年入獄，之後同老婆、囡囡一齊軟禁屋企，2012年4月下旬獲救出，逃離監視，走入去北京美國駐華大使館。5月2號美國駐華大使駱家輝陪佢離開大使館，去到北京市朝陽醫院。之係出國去到美國。
佢喺1755年1月11號生於漢城府嘅世子宮，係思悼世子李愃嘅庶二仔，阿媽係肅嬪林氏，1762年佢老豆畀英祖李昑判死。老豆死後佢趕咗出宮，因而變窮。於是搵洪鳳漢借錢。洪鳳漢幫佢同佢阿哥李裀還債，1771年2月佢哋阿爺李昑聽聞到佢哋兄弟借錢啲事。
他爲無子女，1819年純祖李玜命綾昌君李佺養仔麟坪大君李㴭之七世孫李秉源之次男李采重的死後入養，封南延君。高宗李載晃嘅祖父。他嘅初葬地濟州道，1776年移葬京畿道楊州郡金村面二牌里巽坐生母肅嬪林氏墓近處安葬，2001年火葬後移葬及南楊州市和道邑倉峴里納骨墓安葬。
張曦雯，本名張詠欣，係香港女藝人，2012年國際中華小姐冠軍。佢10歲同屋企人移民到美國芝加哥。2011年參選《芝加哥華商會親善小姐》攞到冠軍，之後代表芝加哥參選《2012年國際中華小姐》攞到冠軍。之後加入無綫電視，初期主要做節目主持，而家主要拍電視劇。
描述一隻有黑灰斑紋嘅BB貓女同媽媽失散咗又唔識得返屋企，喺筋疲力盡行唔郁之際遇到一個跌親嘅細路仔洋平，自此由個洋平一家暫時照顧。因為個洋平屋企唔准養寵物，一家人要花盡心機唔畀鄰居發現隻BB貓，只係偏偏搵唔到新主人又同隻BB貓日久生情，越來越多得意同搞笑嘅生活回憶。
1924年11月14號喺寧波出世。中學時期喺上海參加中共地下黨組織，參與反汪精衛政權嘅抗議，被開除學籍。二戰後入讀上海聖約翰大學英國文學系，1950加入新華社外文部，1957年喺反右運動入面被劃成右派，轉任基礎英文教師，期間譯成咗《第三帝國的興亡》。
喺文化大革命期間又被長期關押、審訊同逼供。及後喺下放勞改期間受傷，斷咗一隻手臂，然後獲准返到北京。喺1979年譯成佐治奧威爾名著《一九八四》，大受歡迎，此後亦翻譯咗多部作品。1999年1月16號因病喺北京去世。
長興顧渚山有過中國第一間貢茶院，係茶聖陸羽舉行茶事嘅重要場所，並且喺度寫咗世上第一部茶學經典《茶經》。「文房四寶」之首嘅「湖筆」喺湖州善璉出產，當地人尊秦代將軍蒙恬做「筆祖」。湖州出過好多人才，係人文薈萃之地，有話「中國書畫史，半部在湖州」，出咗唐代詩人孟郊，元代書畫家趙孟頫，明代小說家凌濛初，現代書畫家吳昌碩，一啲歷史名流比如王羲之、顏真卿、陸羽、蘇軾都來過呢度。
鄧文瀚於香港都會大學畢業，主修語言同翻譯。鄧文瀚2018年初加入now新聞台任職主播，到2019年中轉職無綫新聞任職無綫新聞台主播。鄧文瀚於2020年中轉任港聞組記者，並在2021年中開始兼任翡翠台晚間新聞同新聞提要主播。
喺東亞如中國一般叫開做四大文明古國，特指舊大陸嘅兩河流域、古埃及、古印度同古中國呢四個文明搖籃。近世研究認為新大陸嘅中間美洲同古安第斯都算係文明搖籃。唔同史學家亦有佢所添加，或者兩河流域再分拆，例如拆出古近東。
舊底文明搖籃，同大河文明之說相配。大河生出農業，要人管理灌溉，糧食多亦有餘裕生出商業，開城建市，變得有組織架構。故此底格里斯河、幼發拉底河、尼羅河、印度河、恆河、黃河、長江出現文明。然而好似中間美洲同古安第斯，就唔涉及大河。
兩河文明係人類歷史上最古老嘅文明之一。古希臘人把兩河流域叫做「美索不達米亞」，意思係「河同河之間嘅地方」。美索不達米亞又分兩個部分，南邊叫巴比倫尼亞，北邊叫亞述。就今日嚟講，兩河流域相當於今日嘅伊拉克一帶。
兩河文明時代最早嘅居民係蘇美爾人，佢哋響公元前4000年以前就來到呢度，兩河流域嘅最初文明就係佢哋建立嘅。後來嘅阿卡德人、巴比倫人、亞述人以及迦勒底人，繼承同發展咗蘇美爾人嘅成就，令兩河文明成為人類文明史上重要嘅一頁。
公元前47年，凱撒大帝進攻埃及嗰陣，戰火波及亞歷山大城圖書館。幾十萬冊用古埃及文字寫嘅經卷一把火燒晒，其中包括當時最完整嘅埃及史。呢部史書係亞歷山大大帝死咗之後，喺埃及自立為王嘅希臘將軍托勒密一世要求埃及嘅祭司兼學者馬內托所寫嘅。
早喺大概西元前2500年，即係而家嘅巴基斯坦，文明就已經開始產生，古城哈拉巴同穆罕耶達羅嘅遺跡留有好多呢個早期文明嘅烙印。居民有度量衡同文字，識挖渠同運河。堡壘下嘅城市，係喺嚴謹計劃下起成嘅，神廟、住宅、浴室、街道，幾何形嘅G局同衛生系統嘅設計排水溝、運河等。
《寶石寵物 Twinkle☆》，又名寶石寵物 Tinkle☆，係Sanrio同SEGA TOYS共同開發嘅角色，寶石寵物動畫版嘅第二作。喺2010年4月3號至2011年4月2日]號]嘅東京電視台播出。
香港播映嘅「寶石寵物II」係喺節目表嘅名，節目裏面係「寶石寵物 Tinkle☆」，後來改做「寶石寵物 Twinkle☆」，所以，「寶石寵物 Tinkle☆」等如「寶石寵物 Twinkle☆」，搜尋「寶石寵物 Tinkle☆」亦可以搵到有關「寶石寵物 Twinkle☆」嘅嘢。
由茱莉娜女王以魔法守護嘅國度。天上有一大一小嘅月亮，其中小月亮好似隱藏住秘密。在寶石樂園嘅上空存在著被叫做「寶石樂園之環」嘅行星環，喺地下望就好似一道白色嘅彩虹。寶石樂園將人類居住嘅世界叫做利亞利亞界，而喺利亞利亞界居住嘅人類就叫做利亞利亞。
2010年3月，懲教署職員訓練院根據外國顧問建議，透過再度研發壓點控制術，根據香港環境為部隊設計一套防暴戰術──近身自衞術，2至5名人一組小隊，用唔同裝備、武器，互相掩護下而靈活同埋有效率進入各種室內環境執行防暴任務。
《郎心如鐵》，香港亞洲電視1994年製作嘅電視劇，全劇共30集，由江　華、吳雪雯、萬綺雯、林祖輝、區淑貞領銜主演，並由林立三、楊　群、吳浣儀聯合主演，故事策劃擔當張小嫻，陳樹楷監製，被譽為亞視94壓軸激情巨作。
茅原嘅興趣係彈結他，重將自己嘅鋼弦木結他改咗個名叫做「Go君」，下面現埸 LIVE 提到嘅街頭演唱會就係佢喺觀眾面前用嗰個結他自彈自唱。喺「涼宮春日的憂鬱」第 12 集「Live Alive」入面，自己配音嘅角色長門有希就有彈結他嘅畫面，呢一種描繪自己嘅方式令佢好感觸。
大索姆山海拔2026米，係嗰區域內其中一座最高嘅山峰，可以欣賞到周圍大片嘅風景。佢有幾條登頂步道，每條步道長度同難度都唔同，穿越密麻麻嘅森林、岩石同高山草甸，為行山人士提供各種唔同嘅風景。沿途可以觀察到多種植物同動物物種，包括獨特於嗰區嘅罕見鳥類同蝴蝶。
中央軍委聯合參謀部情報局係中共唯一一個負責軍事情報嘅部門，總部響北京市東城區黃寺大街1號，直屬上級機關係中央軍事委員會聯合參謀部，同等級嘅部門有中華人民共和國國家安全部。而對外就會用中華人民共和國國防部維和事務辦公室爾個假名。
曉港站嘅收費區喺站廳嘅南邊，而北邊係人行通道。車站商舖都喺嗮南邊收費區入面，而自助服務喺嗮車站嘅東西兩邊。站廳入面重有好多部扶手電梯同樓梯往返月台。而專用𨋢喺車站嘅西邊免費區域入面，乘客如估有需要，可以向車站嘅工作人員查咗車飛之後嚟協助用。
另外，呢條綫嘅西邊都有條聯絡線同舊嘅2號綫江南西站南邊嘅北行綫接埋一齊。喺2010年9月21號之前，呢條綫係舊2號綫嘅正線，而家成日用喺車務調動嗰度。而接2號綫同8號綫嘅下行綫路軌方面，因為兩條綫之間啱啱好搞出咗十字架形，所以喺2010年9月22號拆走咗。
喺1988年嘅「十字綫網」規劃入面就出咗嗰時嘅「美術學院站」，佢就係而家2號綫嘅一個站，而車站位就同而家差唔多。後嚟喺1997年嘅《廣州市城市快速軌道交通線網規劃研究》入面話2號綫會一分為二，而呢個站係話嗰時5號綫嘅一個站。
喺2010年9月25號舊2號綫一分為二之後，之前成日喺呢個站度轉巴士去海珠區南邊嘅乘客，而家可以坐拆解咗之後嘅2號綫去都得，甚至有乘客一窩蜂噉去嗮昌崗站度坐車都有，結果D出入口嘅客流即刻一落千丈，少咗好多。
呢個站附近冇幾遠就係廣州市美術學院，而且附近重係一片住宅區，冇乜大購物區同埋旅遊區。喺2010年9月22號之前，住喺海珠區西南邊嘅大多數住宅區啲人都係先坐巴士嚟呢個站度轉地鐵2號綫，所以呢個站都幾火爆下，而且重人山人海添。